Skokfeite oor brandstigting op treineArgieffoto van treinwaens in ligte laaie by die Kaapstad-stasie (Foto: Verskaf) Helen Zille, premier van die Wes-Kaap, het Woensdag in ŉ verklaring onthul dat slegs twee mense nog in hegtenis geneem is en niemand nog vervolg is in verband met die brandstigting van treinwaens in die Wes-Kaap in die afgelope 10 jaar nie. Verskeie treine is in hierdie tyd aan die brand gesteek en die skade beloop reeds miljoene rand. Zille sê dienste word ook negatief beïnvloed as gevolg van die toenemende brandstigtingvoorvalle reg oor die Stad Kaapstad. Zille het gesê die skade weens brandstigting aan treine net in die laaste vier maande beloop sowat R50 miljoen en ten minste R210 miljoen in die laaste vyf jaar. Sy sê verder dat sy diep bekommerd is oor die feit dat die polisie nog net twee mense in hegtenis geneem het en niemand nog suksesvol vervolg het in dié verband nie. Volgens Zille het sy dié inligting by die polisie verkry toe sy inligting bymekaargemaak het vir ŉ antwoord in die parlement op ŉ vraag van Dan Plato, LUR vir gemeenskapsveiligheid. “Dié inligting reflekteer ŉ probleem regdeur die strafregtelike pyplyn en dit begin by misdaadintelligensie. Die afbrand van treine is ekonomiese sabotasie op ŉ reuseskaal.” Sy meen daar moet genoegsame dringendheid en kundigheid ingebring word om dié wat vir die sabotasie verantwoordelik is te ondersoek, in hegtenis te neem, aan te kla en te vervolg. “Dit is totaal onaanvaarbaar dat nie een enkele mens tot verantwoording geroep is vir die aanvalle, waarvan baie helder oordag plaasvind in besige waens, nie. Die vraag moet gevra word; hoekom?” Volgens haar het die Wes-Kaapse regering deur die departement van gemeenskapsveiligheid reeds ŉ R100 000 beloning uitgeloof vir enigiemand wat inligting aan die polisie kan verskaf wat kan lei tot die inhegtenisneming en suksesvolle vervolging van dié wat verantwoordelik is vir die brandstigting op die Kaapstadse spoorlyne. Zille het onderneem om ŉ dringende vergadering met lt.genl. Khombinkosi Jula, provinsiale polisiekommissaris, te belê om navraag te doen oor die polisie se pogings om die kwessie aan te spreek. Sy het ŉ beroep gedoen op dié met inligting om na vore te kom. Die Passasierspooragentskap van Suid-Afrika (Prasa) het nou minder as 40 van die 88 treine oor wat hulle benodig om hul diens doeltreffend te lewer. Die aantal passasiers wat Metrorail gebruik het van meer as 608 000 in 2014 tot 360 000 in 2017 gedaal. Dít het weer op sy beurt ŉ effek op die erge verkeersopeenhopings op Kaapstad se paaie.